中国道教|中原道教|中岳庙|中岳道教-河南省道教协会

主办单位：河南道教协会http://www.cptaoism.com
中岳道教网 | 中原道教网

道教以“道”为最高信仰。“道”无形无象，而又生育天地万物。“道”在人和万物中的显现就是“德”。故万物莫不尊道而贵德。道散则为气，聚则为神。神仙既是道的化身，又是得道的楷模。神仙以济世度人为宗旨。故道教徒既信道德，又拜神仙。

## 首页 > 道教信仰

# 道教信仰

道德
道德真经》：
道生一，一生二，二生三，三生万物。（第四十二章）
有物混成，先天地生。寂兮寥兮，独立而不改，周行而不殆，可以为天地母。吾不知其名，字之曰道，强为之名曰大。大曰逝，逝曰远，远曰反。故道大，天大，地大，王亦大。域中有四大，而王居其一焉。人法地，地法天，天法道，道法自然。（第二十五章）
道之为物，惟恍惟惚。惚兮恍兮，其中有象；恍兮惚兮，其中有物。窈兮冥兮，其中有精；其精甚真，其中有信。自今及古，其名不去，以阅众甫。（第二十一章）
大道泛兮，其可左右。万物恃之以生而不辞，功成而不有。衣养万物而不为主，可名于小；万物归焉而不为主，可名为大。以其终不自为大，故能成其大。（第三十四章）
道常无为而无不为。（第三十七章）
反者道之动；弱者道之用。（第四十章）
道者万物之奥。善人之宝，不善人之所保。（第六十二章）
道生之，德畜之，物形之，势成之。是以万物莫不尊道而贵德。道之尊，德之贵，夫莫之命而常自然。故道生之，德畜之；长之育之；成之熟之；养之覆之。生而不有，为而不恃，长而不宰。是谓玄德。（第五十一章）
孔德之容，惟道是从。（第二十一章）
上德不德，是以有德；下德不失德，是以无德。（第三十八章）
修之于身，其德乃真；修之于家，其德乃馀；修之于乡，其德乃长；修之于邦，其德乃丰；修之于天下，其德乃普。（第五十四章）

《南华真经》：
夫道，有情有信，无为无形；可传而不可受，可得而不可见；自本自根，未有天地，自古以固存；神鬼神帝，生天生地；在太极之上而不为高，在六极之下而不为深；先天地生而不为久，长于上古而不为老；狶韦氏得之，以挈天地；伏羲氏得之，以袭气母；维斗得之，终古不忒；日月得之，终古不息；堪坏得之，以袭昆仑；冯夷得之，以游大川；肩吾得之，以处大山；黄帝得之，以登云天；颛顼得之，以处玄宫；禺强得之，立乎北极；西王母得之，坐乎少广，莫知其始，莫知其终；彭祖得之，上及有虞，下及五伯；傅说得之，以相武丁，奄有天下，乘东维，骑箕尾，而比于列星。（《大宗师》）
道者，德之钦也；生者，德之光也；性者，生之质也。（《庚桑楚》）
泰初有无，无有无名；一之所起，有一而未形。物得以生，谓之德。（《天地》）
故形非道不生，生非德不明。存形穷生，立德明道，非至德者邪？（《天地》）

严君平《老子指归》：
太上之象，莫高乎道德。

《老子想尔注》：
一者，道也。……一散形为气，聚形为太上老君。

《清静经》：
大道无形，生育天地；大道无情，运行日月；大道无名，长养万物。

《太上老君内观经》：
道者，有而无形，无而有情，变化不测，通神群生。在人之身，则为神明，所谓心也。所以教人修道则修心也，教人修心则修道也。道不可见，因生而明之；生不可常，用道以守之。若生亡则道废，道废则生亡。生道合一，则长生不死，羽化神仙。

唐代成玄英《道德真经义疏》：
道者，虚通之妙理，众生之正性也。（第六十二章注）

唐代孟安排《道教义枢》：
道德者，虚极之玄宗，妙化之深致。

唐玄宗《道德真经疏》：
道者德之体，德者道之用。

唐代吴筠《玄纲论》：
道者何也？虚无之系，造化之根，神明之本，天地之源。其大无外，其微无内，浩旷无端，杳冥无对，至幽靡察而大明垂光，至静无心而品物有方，混漠无形，寂寥无声，万象以之生，五音以之成，生者有极，成者必亏，生生成成，今古不移，此之谓道也。
德者何也？天地所禀，阴阳所资，经以五行，纬以四时，牧之以君，训之以师，幽明动植，咸畅其宜，泽流无穷，众生不知谢其功，惠加无极，百姓不知赖其力，此之谓德也。
然则通而生之之谓道，道固无名焉。畜而成之之谓德，德固无称焉。
天地、人物、灵仙、鬼神，非道无以生，非德无以成，生者不知其始，成者不见其终，探奥索隐，莫窥其宗。（《道德章第一》）

北宋陈景元《道德真经藏室纂微篇》：
道者，虚无之体；德者，自然之用。
常道无名，唯德以显之；至德无本，顺道而成之。

上一篇：没有了
下一篇：教理是信仰和修行的根本宗义

搜索互联 少林文武学院 病毒性面瘫 北京白云观 中国老子网 道教资讯网 香港道协 广东省道协 嵩山旅游网 中岳庙 中国安阳道协 武当山道协 中国道教协会

【关于我们】 - 【联系方式】 - 【免责条款】 - 【广告服务】 - 【不良和违法信息举报】
中岳道教网 | 中原道教网
中国道教|中原道教|中岳庙|中岳道教-河南省道教协会 版权所有
地址：中国河南省登封市中岳庙 推广与技术支持：搜索互联
邮编：452470　电话：0371-62905589　E-mail：cptaoism@163.com
本站域名：http://www.cptaoism.com