中国道教|中原道教|中岳庙|中岳道教-河南省道教协会

主办单位：河南道教协会http://www.cptaoism.com
中岳道教网 | 中原道教网

道教在长期的发展过程中积累了卷帙浩繁的经籍书文。道教经书的内容包罗万象，不仅记录了道教的教理教义、教规教戒、修炼方术、斋醮科仪，还保留了中国古代哲学、文学、医药学、养生学、化学、音乐、地理等多种学科的珍贵资料，堪称中国传统文化的一个宝库。

## 首页 > 道教经典

# 道教经典

神室八法序
古仙雲：道本無為而法有作。則是道為體，法為用，體用俱備，性命雙修，循序漸進，未有不能入于聖賢堂奧者也。余自遇龕穀、仙留之後，知性命必用法以修之，陰陽必用法以調之，造化必用法以奪之，四象必用法以合之，五行必用法以攢之，有為無為各有法則，毫髮之差，千里之失。可歎世之修真者，不識邪正，入於旁門，每多碌碌一生，到老無成。余不敢自私，盡其生平所得，別立神室八法，以結知間，雖其言平淡，而其理精微，至於材物大小，尺寸長短，攢簇規矩，無不俱備，特以修道，即所以修神室，神室完全，大道成就，永無滲漏，脫災免禍，入于安然自在之境矣。若有知間之士，於中尋出個勇猛精進，採取真材實料，依法修造，完成神室，安身立命，作宇宙一個無事閒人，此餘之有願也。
時大清嘉慶三年歲次戊午中秋節素樸散人自敘於棲雲山洗心亭中
剛
剛之一法，乃神室之樑柱。樑柱之為物，剛強不屈，無偏無倚，端正平直，不動不搖，所任最重，其責最大，神室斜正好歹，皆在於此。故樑柱穩當堅固，神室永遠常存。孔子曰：吾未見剛者。或對曰：申棖。子曰：棖也欲，焉得剛！則是欲為礙道之物，剛為行道之本。夫剛者，強也，健也，果斷也，壯盛也，銳氣也，利器也。善用其剛者，富貴不能淫，貧賤不能移，威武不能屈。如孟夫子然，昔孟夫子善養浩然之氣，四十不動心者，能剛也；如仲夫子然，昔仲夫子人告之以有過則喜，有聞斯行，惟恐有聞，後遇衛難，死必正冠者，能剛也。其次關夫子、岳武穆、雷萬春、鐵鉉、方孝孺等，忠心不改，臨難不屈，無非剛氣致之，雖死如生，特可死者幻身，而正氣不死。修道者若能以性命為一大事，看破塵緣，一刀兩段，萬有皆空，脫然離俗，不在衣食上留心，不於火坑中打鬧，幹魔百障，順其自然，生死存亡，任憑天斷，立大丈夫之品行，抱鐵羅漢之志念，具此一點剛氣，有始有終，愈久愈力，則攸往攸利。昔抱朴子聞道二十年，家無積蓄，不能成道，志念愈堅；純陽遇正陽之後，經歷十試，毫無更變；丘祖欲心不退，淨身三次，睡魔不滅，磻溪六年；三豐為道忘軀，衣破鞋穿，愈老愈力，七十逢師。以上諸公，皆從艱難苦處來，一日苦盡甜來，因緣得遇，大道即成。蓋剛氣不立，四大無力，全身放下，逡畏不前，銳氣散盡，六賊搬弄，三屍張狂，主意不定．狐疑不決，又怕餓著，又怕凍著，又怕修道不成，誤了現在，又怕魔障來侵，苦楚難受，又怕緣法不興，行道阻滯。噫！人而無恒，不可以作巫醫，而況性命大事乎？故修道者欲修神室，先立剛氣，欲立剛氣，先去其欲，欲去剛立，神室樑柱穩妥，根本堅固，大道有望。何為剛？斬斷恩愛、挖除塵根是剛，不怕魔難是剛，整頓精神、勇猛前進是剛，廢寢忘餐、是非立斷是剛，一心無二、經久不易是剛，和而不同、群而不黨是剛，諸惡莫作、眾善奉行是剛，人貪愛的不愛、人難受的能受是剛，內外如一、工夫不歇是剛。如此立剛，一往直前，不到極樂之地，不肯休歇，何患性不了、命不立耶？
柔
柔之—法，乃神室之木料。木料之為物，其性順金，可曲可直，可方可圓，隨材而用，大以大用，小以小用，無處不宜，鋸也受的，斫也受的，刻也受的，打也受的。欲修神室，先辦木料，木料周全，從此修為，應手而成。《玉樞經》曰：夫道者，以诚而入，以柔而用。《參同契》曰：弱者道之驗，柔者道之強。則是柔弱為進道之首務也明矣。夫人自有生以後，秉血氣之性，染積習之偏，爭勝好強，以苦為樂，日在名利之場，夜入酒色之境，貪嗔癡愛，般般俱全，喜怒哀樂，樣樣皆有，以假為真，以虛為實，不知回頭，罟攫陷阱，無處不入。怎曉得石崇富貴，草上之霜，韓信功勳，鏡中之花，到不如範蠡歸湖，勇於自退，留侯入山，早已知幾，此柔道之所以貴也。夫柔之為義，順也，弱也，克己也，自屈也，自退也，自卑也，無我也，有人也，無妄也，淳樸也，老實也。善用其柔者，有若無，實若虛，犯而不較，修天爵，輕人爵，求法財，遠世財，不與世爭，如鮑倩然，如抱樸子然，如許旌陽然，如淮南子然，如徐從事然，如正陽翁然，如重陽子然。以上諸真，皆顯宦中人，一時有悟，即便脫然遠去，自顧性命，受盡無數苦楚，終得成道，是皆能用柔者也。如毘陵師然，毘陵師受杏林之傳，棄憎複俗，和光於通邑大都，隱于張環如家，潛修暗煉，不露圭角，能用柔也。如郝太古然，太古因馬劉斥責之後，居趙州橋，人欺不知，水漲不曉，數年成道，能用柔也。柔之—字，所關非小，所用最大。修道者若能知其世事皆假，此身亦虛，不於大火坑中著意，乃於無色界裏留心，屈己求人，誠叩真訣，認定當年原本，化去血性濁氣，為功日增，為道日減，減之又減，以至於無性命可了。蓋柔為順道、順時、順理，漸次用功，即能上達，所謂後其身而身先者也。若不能柔順，磕著撞著，無明火發，不能自遏，三寶受傷，全身失陷，神室木料為大火焚化，一無所有，終歸空亡，豈能完成大道哉！老子雲：專氣致柔，能如嬰兒乎？果能柔如嬰兒，則萬緣皆空，知雄守雌，知白守黑，木料周全，動工造作，神室有望。何為柔？有打我者順受，有罵我者笑迎，疾病不管，是非不入，禮下於人，傲氣俱除，習氣漸化，時時省察己過，處處檢點面目，戒慎乎其所不睹，恐懼乎其所不聞，素位而行，不願乎外，一切人情世事，付於不知，諸般邪思妄想，掃去無跡。普有仙人，卸去兩腿，高掛壁間，等閒不安於身，久坐不動者，即此意。如是用柔，低頭作事，不矜奇，不求異，不妄誕，不自恃，抱元守一，行動如處子，舉止若死人，忘物忘形，意冷心灰，日日自有進益處。
誠
誠之一法，乃神室之基址。基址之為物，堅實敦厚，無物不載，神室成敗，皆在於此，此乃造神室之第一要著。故基址築就，平正穩當，永無坎陷崩塌之患。夫人性相近，而習相遠，天真喪盡，私欲紛紛，內之所有者，邪思妄想，外之所處者，火坑刀山，即有一二自惜性命者，亦不在根本上打點，只於枝葉上搜求，隔靴搔癢，望梅止渴，空費功力，臨死方侮。蓋道也者，不可須臾離也，可離非道也。不離之道，貴乎诚，能誠則大道可學，大道可知，大道可成。不誠則心不純，心不純則疑惑生，疑惑生則妄念起，妄念起則腳根不實，一行一步，入於虛假，一舉一動，俱是煩惱，隔絕大道，閉塞靈窟，而欲明道，不愈遠乎？夫誠者，醇厚也，專一也，老實也，無欺也，不隱也，不瞞也。善用其誠者，返樸歸醇，黜聰毀智，主意一定，始終無二。普趙真人奉師命出外，遇色不迷，見虎不驚，懸崖取桃，陡壁捨身，卒感祖天師傳授心印；丘祖因自己福緣淺薄，狠力下功，饑餓不怕，生死不懼，感得空中神人報信。如二真者，皆能诚者也。誠之一字，乃修道始終不離之物，如其可離，則何由而成神空？何由而全性命？何為誠？安危不計，一心向前，出言無偽詐，行事不怪異，隨地而安，遇境而就，到安樂處不喜，逢困難時不憂，擇善固執，順守其正，至死抱道，永無變遷，有過即改，遇善即行。如是用誠，纖塵不生，萬物難移，內念不出，外念不入，三屍遁跡，六賊滅蹤，神室基址成矣。從此造修大業，無不隨心應手。故修道者必腳踏實地，下死工夫，換卻生平心腸，鑽破混沌，取出寶杖，處處歸真，事事守正，以本分為要，以老實為先，性命之外，別無所知，道德之外，餘無所曉，人一能之己百之，人十能之己千之，果能此道矣，雖愚必明，雖柔必強，誠之一法，豈小補雲哉！
信
信之一法，乃神室之椽瓦。椽瓦之為物，攢簇一氣，遮蔽上下，護持全室。椽瓦周密，外擋邪風，內蓄和氣，神室得以堅久不敗。至聖雲：自古皆有死，民無信不立。道祖雲：恍兮惚兮，其中有物；杳兮冥兮，其中有精。其精甚真，其中有信。《同易》中孚卦辭曰：中孚，豚魚吉。觀此則知信為人生之根本，神室之要著。信若不立，四象不合，五行不和，兩儀各別，三寶俱漏，大業廢矣。昔呂祖一夢而入大道者，信也；丹陽悟死而脫塵情者，信也；神光斷臂求法者，信也。得此一信而成道，失此一信而敗道。信之得失，道之成敗關之，故修道者以信為本。何為信？忠孝廉恥，俱盡其道，仁義禮智，各得其宜，是非不雜，邪正分明，初念不改，正念常存，應事接物，不逐風揚波，日用夜作，不昧性迷心，對景忘情，在塵出塵，遇境不遷，住世離世，宜緩則緩，宜急則急，宜後則後，宜先則先，宜進則進，宜退則退，宜放則放，宜收則收，彼我如一，身心不二，至鴻濛一氣不散，太極圓滿無虧，采藥物於不動之中，行火候于無為之內，假中求真，真中去假，無非一信而運用。夫信者，中孚也，無惑也，不易也，見真也，有主也。大道始末，以信為歸結，酒色財氣，皆以信驗，喜怒哀樂，皆以信正，視聽言動，皆以信印，品行高低，皆以信分，有無邪正，皆以信別，五行四象，皆以信攢。知此者，希賢希聖；迷此者，為人為鬼。故至聖雲：人而無信，不知其可也。大車無軛，小車無軏，其何以行之哉？信與不信，性命生死即於此分，吉凶悔吝即於此別，可不畏乎？修行者若得其信之一法，則神室嚴密，永無滲漏之患，可以長生不死矣。但這個關棙子，說時易，知時難，行時更難。蓋信之為義最深，為理最妙，非尋常言語之信，乃大道之信，乃天寶之信，知得此信，則天寶順手可得，其他皆餘事耳。奈何學人多無信心，何哉？
和
和之一法，乃神室之門戶。門戶之為物，光明通透，絕無遮礙，出入隨便，開闔有時，防外謹內，門戶一立，神室成就。有子曰：禮之用，和為貴。《中庸》曰：和也者，天下之達道也。蓋不和不足以為禮，不和不可以為達道。和之義，無大小，無內外，無邊岸，無形色。天得之而四時順，地得之而萬物生，人得之而性命凝，所謂達道者，誠不虛也。夫和者，通也，順也，悅也，從容也，徐緩也。欲成神室，非和不可。昔達摩觀見東土神州，有大乘氣象，入於中國，以了大事，行和也；惠能不思善，不思惡，猶未為的，後隱于四會獵人之中，以了大事，行和也；至於河上公隱於園圃之中，緣督子隱於商賈之內，王十八隱于僕人之列，是皆混俗和光，依世間法修出世間者也。故善用和者，不驚俗，不駭眾，不固執，不偏僻，隨方就圓，內剛外柔，大智若愚，大巧若拙，潛修密煉，人莫能識。若夫有己無人，行為執著，不失之太過，即失之不及，欲其竊造化，合陰陽，無中生有，有中生無，造成神室，永為無漏金屋，難矣。何為和？禮下于人、謙恭自小，心平性柔，暴躁全無，忿怒不生，大而能小，強而能弱，無人我壽者之相。無貴賤貧富之分，化氣質之性，消嫉妒之心，言行相顧，動靜隨時，無好惡，無無明，無怪誕，無偽詐，和處極多，只在機活神圓，因物付物耳。吾勸同志者，速將人我山放倒，急把龍虎穴衝開，將已往高傲欺心，滯氣血性，小見偏識，與夫一切不平不順、不中不正等事，一筆勾消，另換出個和平性情。溫柔姿格。神明默運，以求先天至真之藥，點化後天至濁之陰，自然有無一氣，動靜自如，還我本來良知良能之面目，登于聖人之基矣。噫！謙受益，滿招愆，學者可不自勉哉！
靜
靜之一法，乃神室之牆壁。牆壁之為物，根本端正，高低相稱，無縫無隙，所以穩定粱柱，堅固上下，牆壁一起，神室有象。老子雲：致虛極，守靜篤，萬物並作，吾以觀其複。又雲：人能常清靜，天地悉皆歸。可知修道者不到至清至靜之地，而天心不復，神室不成。蓋虛極則靜，靜極則動，動靜之間，有天心現之。天心者，天地之心也。天地之心複，即天地悉皆歸，苟不到靜極之時而不能也。夫靜者，定也，寂也，不動也，內安也，無念也，無欲也。無念無欲，安靜不動，宥密潔淨，邪風不入，塵埃不生。神室牆壁緊密，而材木長久如新，永遠不壞。故善用其靜者，得意處不喜，失意處不憂，專心致志，對景忘情，不動不搖，如明鏡止水。夫人之靈竅，自先天失散而後，為私欲所蔽，為塵情所撓，終日碌碌，無有片刻寧靜，心不寧靜，妄念紛紛，所作所為，皆是以若為樂，以假為真，真假不分，大道怎成？修道者欲修神室，先須習靜，果到靜地，神室易成。靜者非頑空寂滅之學，亦非參禪打坐忘物忘形之說，乃常應常靜，身在事中，心在事外之意。真靜者，一意不誠，一念不起，言不苟造，身不妄動，事前不想，事後不計，人短不如，己長不覺，時時顧道，處處返照，不以饑渴害心，不以衣食敗道，生死順命，人我無別；非禮勿聽，非禮勿言，非禮勿視，非禮勿動，境遇不昧，幽明不欺，妄念去而真念生，道心現而人心滅，是謂真靜。真靜之靜，本於太極，不為造化所移，神室四面如鐵桶相似，風寒暑濕不得而入，虎狼[凹/兒]豹不得而進矣。吾勸修道者，速將活絡心腸放下，急把娘生面目拿出，主心一定，止於至善，淨倮倮，赤灑灑，作世間無事閒人，開道中正法眼藏，其受用無窮。
虛
虛之一法，乃神寶之堂中。堂中之為物，主乎空闊潔淨，塵埃掃盡，雜物不留，所以供設寶珍，迎待佳賓者也。《悟真》雲：道自虛無生一氣，便從一氣產明陽，陰陽再合成三體，三體重生萬物昌。又古仙雲：先天之氣，自虛無中來。特以虛者實之基，實者虛之驗。蓋道視之不見，聽之不聞，摶之不得，本至無也。至無則為至虛，然至虛則無物不包，無物不容，故神室以虛中為要。虛中則陰陽順序，精神圓滿，一氣渾然，無內外，無左右，無前後，無上下，而在恍惚杳冥中矣。夫虛者，空也，無也，寬也，無形也，無色也。道至空虛，無形無色，四象五行，三元八卦，混而合一，渾淪太極，神室圓成矣。故善用其虛者，俯視一切，量同天地，心如太虛，以身為桎梏，以形為贅疣，以四大為灰土，以六門為孔竅，以富貴如浮雲，以名利如霜露，以世事如夢幻，以情欲為寇仇。蓋有所志者在，而不為假物所惑也。夫人自有生以後，積習之氣，填滿胸中，無一物不有，無一事不存，將本來珍寶，拋丟於外，性無所寄，命無所賴，性亂命搖，與道日遠，不特神室有傷，而且幻身亦敗。是以保全神室之道，以虛中為主。何為虛？卻除雜念，變化氣質，挖去曆劫輪回種了，看破一切恩愛牽纏，一切假事不留，一概外物不受，萬法歸空，四大放下，無眼耳鼻舌身意，無聲色香味觸法，無恐怖煩惱，無好惡愛憎，無諂無驕，無矜無詐，無狂無妄，毋意毋必，毋固毋我，不愛一物，不納微塵，有無不立，身心無累。修道者果能如是，神室堂奧，開闊明淨，無一毫滓質，與太虛同體，自然先天之氣自虛無中來，渾淪不散，水火不期濟而自濟，金木不期並而自並，大道可成。吾勸修道者，諸緣須空，一塵莫染，欲實其腹，先虛其心，欲生其白，先虛其室，從一切不著不住處留神下腳，不怕不到深造自得之地。
靈
靈之一法，乃神室之主人。有室無人，久必滲漏，神室枉然。王沖熙先生日：一靈妙有，法界圓通。紫陽真人之謂歟？昔紫陽得海蟾之傳，真知灼見，隨機應變，和光同塵，縱橫自在，無拘無束，所以成道大異他人，為南宗初祖。蓋修真之道，能靈則圓通無礙，不靈則固執著空。固執必不通，不通不失之太過，即失之不及，太過不及，失其中正之道，又安能得藥物於恍惚杳冥之間，行火候于無為自然之內？必至進退失節，急緩失度，老嫩失時，陰陽乖戾，去道遠矣。何謂靈？先發制人之謂靈，義不及賓之謂靈，追攝先天之謂靈，夬決後天之謂靈，調和性情、外圓內方之謂靈，被褐懷玉、心死神活之謂靈，靜觀密察、煉己待時之謂靈，竊奪造化、從無守有之謂靈，不欺不瞞之謂靈，常應常靜之謂靈，虎不傷人之謂靈，龍不起霧之謂靈。修道者具此一法，可以動，可以靜，可以剛，可以柔，誠信得中，和靜得正，性命得了，神室有主，永久不壞，大道成矣。吾勸同道者，迴光返照，敲竹鼓琴，十二時中，莫要昧了自已，還須檢點當前，磕著撞著，自醒自悟，如空谷焉，呼之即應，如金鐘焉，擊之即鳴，如寶鏡焉。照之即見，寂然不動，感而遂通，神而明之，存乎其人耳。此法無火無候也，無藥物斤兩也，無次第工程，一直行去，工夫不缺，了命了性，可以於理決之矣。雖然，真靈豈易知哉！亦豈易行哉！不易知者，不可以有心求，不可以無心得。有心求之，則著于有，無心求之，則著於無。不易行者，非勉強而為，非順事而作，勉強而為，則真者不真，順事而作，則靈者不靈。是在有無不拘，逆順並用，機活神圓，靈之一法得矣。但恐人不認真，棄正入邪，不落於中下二乘，即歸於執相服食，非徒無益，而又害之，可不歎諸。
上一篇：得意和失意
下一篇：许真君八宝垂训许真君曰

搜索互联 少林文武学院 病毒性面瘫 北京白云观 中国老子网 道教资讯网 香港道协 广东省道协 嵩山旅游网 中岳庙 中国安阳道协 武当山道协 中国道教协会

【关于我们】 - 【联系方式】 - 【免责条款】 - 【广告服务】 - 【不良和违法信息举报】
中岳道教网 | 中原道教网
中国道教|中原道教|中岳庙|中岳道教-河南省道教协会 版权所有
地址：中国河南省登封市中岳庙 推广与技术支持：搜索互联
邮编：452470　电话：0371-62905589　E-mail：cptaoism@163.com
本站域名：http://www.cptaoism.com